C 47/140
EL
Επίσημη Εφημερίδα της Ευρωπαϊκής Ένωσης
7.2.2023
Τετάρτη 6 Ιουλίου 2022
40.
υπογραμμίζει τη σημασία της συνεχούς πολυμερούς συνεργασίας σε θέματα ασφάλειας και άμυνας· υπογραμμίζει ότι το έργο της εταιρικής σχέσης ΕΕ-ΝΑΤΟ και η συνεργασία ΕΕ-ΟΑΣΕ οικοδομούνται πάνω στην κοινή στήριξη για τις κοινές θεμελιώδεις αξίες της δημοκρατίας, της ελευθερίας, του σεβασμού των ανθρωπίνων δικαιωμάτων και της ανθρώπινης αξιοπρέπειας, του κράτους δικαίου και της προαγωγής της ειρήνης και της διεθνούς συνεργασίας, προστατεύοντας παράλληλα τη διεθνή τάξη που βασίζεται σε κανόνες· καλεί τα κράτη μέλη της ΕΕ και τα μέλη του ΝΑΤΟ που δεν το έχουν πράξει ήδη να συμμετάσχουν στις ευρωπαϊκές πρωτοβουλίες ασφάλειας και άμυνας για να συμπληρώσουν και να ενισχύσουν την κοινή συνεργασία·
41.
υπογραμμίζει ότι η πολυμέρεια και οποιαδήποτε μεταρρύθμιση του τρέχοντος συστήματος θα πρέπει επίσης να επικεντρωθεί στην αυξημένη διαφάνεια και λογοδοσία, καθώς και την εμπλοκή μη κρατικών φορέων, προκειμένου να συμβάλει στην αποκατάσταση της εμπιστοσύνης των ανθρώπων στα εν λόγω θεσμικά όργανα και να τα νομιμοποιήσει περισσότερο· τονίζει ότι είναι απαραίτητο να αντιμετωπιστούν οι προκλήσεις της αποτροπής και της καταπολέμησης παράνομων χρηματοδοτικών ροών και ενίσχυσης της διεθνούς συνεργασίας και των καλών πρακτικών επί της απόδοσης και της ανάκτησης περιουσιακών στοιχείων, μεταξύ άλλων μέσω πιο αποτελεσματικών μέτρων για την εφαρμογή των ισχυουσών υποχρεώσεων που απορρέουν από τη Σύμβαση των Ηνωμένων Εθνών κατά της διαφθοράς και τη Σύμβαση των Ηνωμένων Εθνών κατά του διεθνικού οργανωμένου εγκλήματος· τονίζει ότι είναι απαραίτητο να εφαρμοστούν αποτελεσματικά και βιώσιμα μέτρα χωρίς αποκλεισμούς ώστε να προληφθεί και να καταπολεμηθεί η διαφθορά στο πλαίσιο της Ατζέντας του 2030· τονίζει ότι η καταπολέμηση των παράνομων χρηματοδοτικών ροών πρέπει να απλουστευθεί σε παγκόσμιο επίπεδο·
42.
τονίζει ότι είναι σημαντικό να συνεχιστεί η προσέγγιση συμμάχων και ομοφρόνων εταίρων σε διεθνείς οργανισμούς και πολυμερή φόρουμ για την εδραίωση ενός συνασπισμού χωρών που συμμερίζονται τις ίδιες απόψεις και είναι προσηλωμένες σε κοινές αξίες και στόχους, καθώς και στον πολιτικό διάλογο και την αποτελεσματική συνεργασία σε παγκόσμιο επίπεδο· υπογραμμίζει ότι είναι απαραίτητο να προστεθεί μια συμφωνία σχετικά με τη συνεργασία στον τομέα της εξωτερικής πολιτικής και της πολιτικής ασφάλειας μεταξύ ΕΕ και Ηνωμένου Βασιλείου ως παράρτημα στη συμφωνία εμπορίου και συνεργασίας μεταξύ ΕΕ και Ηνωμένου Βασιλείου, που θα επέτρεπε σε αμφότερες τις πλευρές να είναι σε θέση να αντιμετωπίσουν καλύτερα τις κοινές προκλήσεις σε θέματα παγκόσμιας ασφάλειας και εξωτερικής πολιτικής· τονίζει ότι μια τέτοια συμφωνία θα διευκόλυνε επίσης τη συνεργασία στους πολυμερείς οργανισμούς, ιδίως στον ΟΗΕ, βάσει των πολλών κοινών αξιών και συμφερόντων των δύο πλευρών·
43. επισημαίνει την ιδιαίτερη σημασία όχι μόνο των παραδοσιακών διατλαντικών ή ευρωπαϊκών εταίρων, όπως οι ΗΠΑ και ο Καναδάς, καθώς και το Ηνωμένο Βασίλειο, τα Δυτικά Βαλκάνια και άλλες χώρες της Νότιας και Ανατολικής Γειτονίας, αλλά και άλλων ομοφρόνων δημοκρατικών συμμάχων στη Λατινική Αμερική, τον Ινδοειρηνικό και την Αφρική, που μπορούν να δημιουργήσουν, στο πλαίσιο εταιρικής σχέσης, έναν ευρύτερο χώρο κοινών αξιών και προτύπων και δέσμευση για την προώθηση παγκόσμιων απαντήσεων στις παγκόσμιες προκλήσεις, καθώς και ενός ευρύτερου διεθνούς συνασπισμού εταίρων που συμμερίζονται τις ίδιες απόψεις· υπογραμμίζει, στο πλαίσιο αυτό, τη σημασία του αυξημένου διαλόγου και της συνεργασίας με ομόφρονες αφρικανικές χώρες, καθώς και της στήριξής του για τη δημιουργία ενός μέλλοντος για την Αφρική βασισμένου στη δημοκρατία, την ένταξη και την ευημερία, λαμβάνοντας παράλληλα υπόψη την ανάγκη αντιμετώπισης των προκλήσεων και τις απειλές για την ασφάλεια που απορρέουν από την κλιματική αλλαγή, την τρομοκρατία και το οργανωμένο έγκλημα·
44.
υπογραμμίζει ότι οι σχέσεις της ΕΕ με την Αφρικανική Ένωση (ΑΕ) και τη Λατινική Αμερική και Καραϊβική ενέχουν εσωτερική αξία και έχουν καθοριστική σημασία για την ανανεωμένη πολυμέρεια· υπενθυμίζει ότι στην κοινή τους δήλωση με τίτλο «Αφρική και Ευρώπη: δύο ήπειροι με κοινό όραμα για το 2030», η ΕΕ και η ΑΕ έχουν δεσμευτεί να συνεργαστούν ώστε να προωθήσουν την αποτελεσματική πολυμέρεια στο πλαίσιο της βασισμένης σε κανόνες διεθνούς τάξης, με τα Ηνωμένα Έθνη στο επίκεντρό της και δεσμεύτηκαν να εργαστούν για την υιοθέτηση θέσεων με μεγαλύτερη σύγκλιση σε πολυμερή φόρουμ ώστε να μειωθούν οι παγκόσμιες ανισότητες, να ενισχυθεί η αλληλεγγύη, να καταπολεμηθεί η κλιματική αλλαγή και να βελτιωθεί η επίτευξη αποτελεσμάτων όσον αφορά τα «παγκόσμια δημόσια αγαθά» σύμφωνα με την Ατζέντα του 2030 για τη βιώσιμη ανάπτυξη και την Ατζέντα της ΑΕ με ορίζοντα το 2063·
45.
υποστηρίζει, συνεπώς, τις προσπάθειες του ΑΠ/ΥΕ, του Συμβουλίου και της Επιτροπής για την περαιτέρω ενίσχυση της εταιρικής σχέσης της ΕΕ με την ΑΕ και την Κοινότητα των κρατών της Λατινικής Αμερικής και της Καραϊβικής· επισημαίνει ότι είναι σημαντικό να προωθηθεί η σύγκλιση των θέσεων στα Ηνωμένα Έθνη και σε άλλα πολυμερή φόρουμ μεταξύ της ΕΕ και τόσο των υπό ένταξη χωρών όσο και των χωρών εταίρων· καλεί την ΕΕ να επεκτείνει την ικανότητά της να βοηθά χώρες εταίρους και ομόφρονες χώρες, μεταξύ άλλων μέσω της ανάπτυξης ικανοτήτων, της ανταλλαγής γνώσεων, της κατάρτισης και της αδελφοποίησης, ώστε να μπορούν να συμμετέχουν αποτελεσματικότερα στο πολυμερές σύστημα, καθώς και να ανταλλάσσουν βέλτιστες πρακτικές προκειμένου να διδάσκονται επίσης από τις εμπειρίες τους· επαναλαμβάνει τη σημασία της ενίσχυσης των υφιστάμενων πολυμερών φόρουμ με ομόφρονες εταίρους, ιδίως τις συνόδους κορυφής μεταξύ ΕΕ και Κοινότητας των κρατών της Λατινικής Αμερικής και της Καραϊβικής·